Hores abans de l’acte de record dels atemptats de Barcelona i Cambrils ha aparegut una pancarta gegant a la plaça de Catalunya en contra de Felipe VI. ‘El rei espanyol no és benvingut als Països Catalans’, s’hi pot llegir en anglès. No és signada amb el logotip de cap entitat i és penjada a la banda de muntanya.

Al llarg de la nit els Mossos han intentat despenjar-la des de la façana, sense èxit. Segons que ha sabut VilaWeb no portaven cap ordre judicial i volien certificar que l’edifici no havia estat ocupat, tal com s’ha demostrat.

Fonts dels Mossos han afirmat a VilaWeb que hi han acudit a comprovar si la pancarta era un perill per a la seguretat, extrem que ells mateixos han descartat. Segons la policia, no havent-hi perill per a la seguretat, que sigui present a la plaça o no ja no és competència seva, sinó en tot cas de l’ajuntament.

L’any passat, la presència de Felipe VI a la manifestació de condemna dels atemptats ja va aixecar molta polseguera. Enguany, el govern i els partits independentistes han demanat a l’Ajuntament de Barcelona que no el convidés a la cerimònia de commemoració, però no han reeixit. És per aquest motiu que la CUP, l’ANC i els CDR s’han desmarcat de l’acte institucional.

Un cop acabat l’acte d’homenatge, la pancarta ha estat despenjada.

Una pancarta a la Rambla

Avui al matí ha aparegut una segona pancarta, aquesta a la Rambla, a prop del mosaic de Joan Miró, on es va aturar la furgoneta Younes Abouyaaqoub. ‘Les seves guerres, els nostres morts. Catalunya amb solidaritat amb les víctimes’, hi diu en anglès, en referència als negocis armamentístics de Felipe VI amb règims vinculats a grups gihadistes. A les deu del matí, les autoritats i les famílies de les víctimes faran una ofrena floral sobre el mosaic.

